**William Kidd**, også kjent som «kaptein Kidd» (født omkring 1645 i Greenock, Skottland, henrettet 23. mai 1701 i Wapping, London) var både skipsreder og kaper, men mest kjent som pirat.

Bakgrunn
--------

Hans opprinnelse er nokså obskur, men han fortalte Paul Lorraine, kapellan i Newgate-fengselet i London og sekretær for Samuel Pepys, at han var «omkring 56 år» i 1701. I 1691 mottok han en belønning på £ 150 fra byrådet i New York for sine tjenester under urolighetene i kolonien etter oppstanden i 1688. Oberst R. Livingston (1654–1724), en respektert landeier i New York, anbefalte ham til den nyutnevnte guvernøren lord Richard Bellomont (1636 - ca 1700) som velegnet til å ta opp kampen mot piratene langs den amerikanske østkysten. Dermed ble skipet *«Adventure Galley»* på 275 tonn og med 30 kanoner utstyrt for private midler, og satt under kaptein Kidds kommando, bemyndiget av kongen til å arrestere alle pirater og franske skip. Kidd var gift med en av New Yorks rikeste, Sarah Bradley Cox Oort. Hun var i starten av 20-årene, men to ganger enke, og arven etter hennes første ektemann gjorde Kidd i stand til å bidra til byggingen av New Yorks Trinity-kirke.

Ekteskapet med en steinrik enke i mai 1691 gjorde Kidd i stand til å bidra til byggingen av Trinity-kirken, her sett fra Wall Street.

Kapervirksomhet
---------------

Wappings gamle trapp fører ned til Themsen og den tidligere galgen for pirater, London.
Voksfigur av en pirat hengt i *Execution Dock* ved Themsen, slik det skjedde med kaptein Kidd. Madame Tussauds, London.
Kaptein Kidd seilte ut fra Plymouth i mai 1696 med kurs for New York, hvor han hyret mannskap, og i 1697 nådde han Madagaskar, sjørøvernes foretrukne samlingssted. Imidlertid foretok han seg ingenting for å bremse deres virksomhet. Tvert om allierte han seg med en beryktet pirat ved navn Culliford. Det virket som om Kidd kun hadde til hensikt å ta arrest i franske skip. Da han ikke fant nøn, tok han i stedet arrest i amerikanske handelsskip under påskudd av at de var utstyrt med franske pass og dermed var priser etter loven. Han plyndret også Malabarkysten. I løpet av 1698–99 fikk den britiske regjeringen klager på denne fremgangsmåten. Lord Bellomont fikk beskjed om å arrestere Kidd hvis han dro tilbake til Amerika. Kidd etterlot *«Adventure»* ved Madagaskar, og seilte til Amerika på en av sine priser, *«Quedah Merchant»*, som han etterlot i Vestindia. Han ankom New England i en liten slupp med mange av mannskapet sitt og skrev til lord Bellomont, der han gjorde rede for sine handlinger og sendte guvernøren bytte.

Rettssak og dom
---------------

Med et falskt løfte om benådning lurte lord Bellomont Kidd til Boston, der han ble arrestert 6. juli 1699. Hans kone ble også arrestert. Deretter ble Kidd sendt til England og siktet, først for mord på en av mannskapet, så sammen med andre for piratvirksomhet. Han skulle spørres ut av parlamentet i London, assistert av to forsvarere. Rettssaken startet 8. mai 1701 i Old Bailey og strakte seg over to dager. Kidd ble funnet skyldig i begge anklagene, og dømt til å henges i *Execution Dock* - «Henrettelsesdokken» i bydelen Wapping i London. Vitnene mot ham var to medlemmer av mannskapet hans, men ingen andre vitner kunne heller fremskaffes, som dommeren sa til Kidds protester. Kidd håpet på en benådning, og de andre som ble dømt sammen med ham, ble faktisk benådet, unntatt iren Darby Mullins. 23. mai ble de hentet i Newgate-fengselet; til kapellanens forargelse hadde Kidd drukket. Ved lavvann kl. 17 nådde de Henrettelsesdokken nedenfor Wappings gamle trapp, der galgen for pirater stod. Kidd talte til mengden, og ba alle skipsførere om å ta lærdom av hans skjebne. Etter hengningen ble de døde lenket fast og latt tilbake, til tre tidevann hadde skyllet over dem.

Over 200 000 tilskuere var møtt frem til henrettelsen av Kidd, Mullins og to franskmenn. Tauet rundt Kidds hals røk ved første forsøk, så han ramlet ned i sølen og kunne se de tre andre dø over seg. Mange steder i England anså man det som Guds inngrep om et tau røk, og lot fangen leve, men ikke i Kidds tilfelle. Han ble klynget opp igjen. Noen skildret hans siste ord som en hilsen til konen og datteren i New York, og at hans største smerte var hans kones sorg over hans skammelige død.

Etter sin død ble Kidd innsatt med tjære og plassert i et jernbur. Levningene hans ble hengende på Tilbury Point ved Themsen i Essex i tre år som en advarsel til andre sjøfolk og pirater.

En rekke ekspedisjoner har søkt etter skatten som kaptein Kidd ble påstått å ha gravd ned, og omkring £ 14 000 ble funnet fra Kidds skip og på Gardiner's Island utenfor Long Island; men verdien viste seg svært oppskrytt. Balladen om ham er en dårlig etterligning av den opprinnelige sangen om admiral Benbow. 

I 2015 ble en 50-kilos sølvbarre fra *«Adventure Galley»* gjenfunnet utenfor Madagaskar.

Referanser
----------

1. ↑   Gemeinsame Normdatei, besøkt 9. april 2014[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. ↑   Kidd, William (1645-1701), pirate, besøkt 9. oktober 2017[Hentet fra Wikidata]
4. 1 2   Find a Grave, Find a Grave 11376751, besøkt 9. oktober 2017[Hentet fra Wikidata]
5. ↑   Encyclopædia Britannica Online, Encyclopædia Britannica Online-ID biography/William-Kidd, besøkt 9. oktober 2017[Hentet fra Wikidata]
6. ↑   Gemeinsame Normdatei, GND-ID 118831739, besøkt 14. august 2015[Hentet fra Wikidata]
7. ↑
8. ↑
9. ↑
10. ↑
11. ↑   Richard Zacks: *The Pirate Hunter*
12. ↑
13. ↑
14. ↑

  



|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** World History Encyclopedia **·** Gazetteer for Scotland **·** Nationalencyklopedin **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC
 |